4-jarige verloor kankerstryd: Hartverskeurende foto moet bewusmaking skepJessica Whelan (Foto: A fight against neuroblastoma via Facebook) Waarskuwing: Die foto in die berig mag sensitiewe lesers ontstel. Jessica Whelan, die vierjarige dogtertjie van Engeland wat ŉ “openbare” stryd teen neuroblastoom geveg het, is Maandag oorlede. Meer as 130 000 het Whelan se stryd teen dié kinderkanker gevolg deur middel van haar Facebook-blad, A fight against neuroblastoma. Haar pa, Andy Whelan, het die nuus Maandag op dié blad gedeel. “Ek voel hartseer én verlig om vir julle te sê dat Jessica vanoggend 07:00 oorlede is. Sy sal nooit meer ly of die fisieke beperking van haar liggaam voel nie. My prinses het nou engelvlerke,” het hy geskryf. Whelan het wyd opslae op sosiale media gemaak nadat hy ŉ foto van Jessica gedeel het waarin gesien kan word hoe sy huil en haar liggaam saamtrek van pyn weens die behandeling. Hiermee wou hy bewusmaking oor kinderkanker bewerkstellig. “Ek bedoel nie om aanstoot met die foto te gee of mense te ontstel nie. Die doel daarvan is om op te voed – dit is dus belangrik om dit in konteks te sien,” het hy gesê. “Die foto beeld die donkerte van kinderkanker uit. Miskien is daar self iemand wat genoeg kan doen om te keer dat geen ouer ooit weer hoef te sien hoe sy kind ly nie.” Whelan het ook Jessica se stryd in die openbaar gedeel in die hoop dat daar eendag ŉ geneesmiddel vir dié kanker kan wees. “Ek smeek julle, as pa met ŉ gebroke hart – dit is te laat vir my dogter, maar daar moet ŉ geneesmiddel vir kinderkanker gevind word. Geen familie behoort deur hierdie hel te gaan nie.” Besoek A fight against neuroblastoma op Facebook. Bron: CNN